A BIZOTTSÁG 738/2005/EK RENDELETE
(2005. május 13.)
a növény-egészségügyi ellenőrzésre irányuló közösségi pénzügyi hozzájárulás odaítélésével kapcsolatos rendelkezések végrehajtására vonatkozó részletes szabályok megállapításáról, valamint a 2051/97/EK rendelet hatályon kívül helyezéséről szóló 1040/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 23. cikke (5) bekezdésének ötödik albekezdésére,
mivel:
(1)
Az 1040/2002/EK bizottsági rendelet (2) a harmadik országokból vagy a Közösség egyéb területeiről behurcolt károsító szervezetek leküzdésére irányuló, azok megsemmisítése, vagy ha az nem lehetséges, visszaszorítása céljából megtett, illetve tervezett szükséges intézkedésekkel közvetlenül kapcsolatos költségek fedezését érinti.
(2)
Az érintett rendelet 4. cikkének (3) bekezdésével összhangban a közösségi pénzügyi hozzájárulást nem ítélik oda, ha a támogatható költség teljes összege évenként nem haladja meg az 50 000 EUR-t.
(3)
A tapasztalatok azt mutatják, hogy a tagállamok által benyújtott dokumentáció az 1040/2002/EK rendelet követelményeinek általában megfelel, kivéve az évenként támogatható költség legkisebb összege tekintetében fennálló követelményeket. Valóban egyes esetekben és különösen azon tagállamokban, amelyekben az ország kis területét hasznosítják mezőgazdasági szempontból, és amelyekben a káros szervezetek elleni küzdelem költsége következésképpen kevesebb, az évenként támogatható költség összege az 50 000 EUR határérték alatt volt.
(4)
A pénzügyi hozzájárulást ezért meg kell adni olyan dokumentáció benyújtása esetében is, amikor az évenként támogatható költség összege jelentősen kevesebb, mint 50 000 EUR.
(5)
Az 1040/2002/EK rendeletet ezért ennek megfelelően módosítani kell.
(6)
Az e határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1040/2002/EK rendelet 4. cikke (3) bekezdése harmadik mondatának a helyébe a következő szöveg lép:
„A közösségi pénzügyi hozzájárulást nem ítélik oda, ha a 4. cikk (1) bekezdésének rendelkezése szerint meghatározott évenkénti támogatható költségek teljes összege nem haladja meg a 25 000 EUR-t.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. május 13-án.